**האם המוסר טבוע באדם מראשית היוולדו?**

**לדיון...**

* **האם האדם טוב מיסודו ורק יצריו מסיתים אותו לדרך שלילית או שהאדם רע מיסודו וחובתו לשפר את התנהגותו?**
* **הנאצים בתקופת השואה, כיצד הייתם מסבירים את הדילמה לעיל?**

כעת נשווה בין גישת הרב פינקל, שסבור כי האדם והבריאה כולה טובים מיסודם, אל גישת הרב הורביץ שסבור כי האדם נמצא במלחמה מתמדת עם יצריו.

**הרב צבי פינקל**  (הרב נתן צבי פינקל "הסבא מסלובודקה" 1849-1927 מראשי תנועת המוסר במזרח אירופה ומגדולי ראשי הישיבות בליטא ובארץ ישראל. )

התורה מצווה לעיתים על דברים שקשורים במידות ובמוסר. לדוגמא- ואהבת לרעך כמוך, לא תיקום ולא תיטור ועוד. וכי התורה יכולה לצוות דבר כזה לפני שהאדם עובד על מידותיו ומגיע לשלמות ממש?? התשובה היא, כי המוסר, והעבודה על המידות הן לפני התורה והמצוות. אלו דרישות בסיסיות, אנושיות, הנדרשות מכל אדם באשר הוא. ורק אדם שעובד על מידותיו ועל יצריו ראוי שיקבל את התורה.

האדם נברא טוב ושלם (בצלם אלוהים..), וכך גם בע"ח נולדו טובים ושלמים . ולא היה רוע עד חטא האדם הראשון. (ומתואר זאת גם בנבואת ישעיהו על אחרית הימים, שהעולם יחזור להיות שלם כמו שנברא- וגר זאב עם כבש..). הרב צבי פינקל מדגיש כי עדיין נותר גרעין של טוב בבע"ח , וכי יש לנו המון מה ללמוד מהם (חריצות מנמלה וכו'..). כיוון שהאדם נברא בצלם אלוהים, ויש בו מן השלמות, אין סיבה שהתורה תצווה על המידות. כיוון שזה טבוע באדם וקיים בו עוד מבריאתו, אולם התורה באה להוסיף ולצוות על האדם לעבוד על מידותיו . (מכאן גם האמירה של חז"ל- דרך ארץ קדמה לתורה).

**לסיכום-**  1. הרב פינקל מדגיש כי הטוב טבוע בנפש האדם ולכן ניתן לצוותו על יישום ומימוש הטוב באישיותו באמצעות מצוות כגון: "ואהבת לרעך כמוך". 2. המידות אינן מוזכרות מפורשות בתורה כי הן הבסיס לקיומה ולאמונה בבורא עולם (ניתן להשוות למחלוקת בעניין אזכור מצוות אמונה כחלק מתרי"ג מצוות כמוזכר בפרק אמונה לעיל). 3. הטוב טבוע בבריאה כולה וזה היסוד לשלמות ולטוב באחרית הימים. ("וגר זאב עם כבש").

**לדיון- האם כוחות נפש חיוביים וראיית הטוב יכול לעזור לשלוט בכוחות שליליים?**

**הרב הורביץ** ( 1850-1919 , אחד מגדולי מפיצי תנועת המוסר, תלמיד הרב ישראל סלנטר. שיטתו התבססה על בניית אישיותם של תלמידיו דרך עבודת המידות)

"אין די בריסון המידות הרעות, יש לשבור אותן". עפ"י הרב הורביץ, האדם נמצא במלחמה מתמדת עם יצריו, והדרך להצלחה בהתמודדות תלויה בחיבורו של האדם לתורה.

* האדם נולד עם כוחות שליליים ותפקידו לשבור אותם ולהתגבר עליהם.
* משל היער וקרני הצבי מלמד את הצורך בשבירת הקרניים (יצרים) לפני הכניסה אל היער (העולם).
* בניגוד להנחה הרווחת כאילו העולם הזה הוא מקום שלילי, מחדש הרב הורביץ כי ראיית עולם הזה כשלילי היא תוצאה של מבטינו ויצרינו השליליים. שיפור היצרים והכוונתם לטוב מאפשר גם ראיית העולם כטוב.
* התורה משמשת כאמצעי הדרכה לשבירת היצרים השליליים.

**דרכי התמודדות עם יצרים שליליים**

* **לדיון.. מהי הדרך החינוכית שעלינו לאמץ כדי לשפר את עצמינו ולחשוף את המידות הטבועות בנו?**
* מאבק במידות רעות, ביצרים שליליים ובהשפעה שלילית של הסביבה .
* לא להילחם במידות השליליות אלא לנווט אותן לכיוון חיובי

האם עקשנות זה דבר חיובי או שלילי?

אדם שטבועה בו מידת העקשנות, יכול למרוד, לעולם לא לוותר, להתעקש על עמדותיו גם אם הבין שטעה... מצד שני יכול לנתב את העקשנות למסלול חיובי ולדבוק במשימה, התעקשות על עקרונותיו כשראה חוסר צדק ...

* **לדיון... כשאדם חוזר בתשובה האם הוא משנה את תכונותיו הבסיסיות ואישיותו או הוא מכוון אותם לאפיק חיובי?**

**הרב קלונימוס שפירא (האדמו"ר מפיאסצנה) חובת התלמידים**

האדם צריך להבין כי בכל אדם קיים פוטנציאל רוחני שהכוונתו לכיוון חיובי או שלילי תקבע כיצד יממש את הכוחות שלו ועד כמה יהיה ירא שמים. ההתנהגות החיצונית של האדם לא תמיד משקפת את פנימיותו. לפעמים מחנך טוב/ אדם קרוב יכול להבחין בפוטנציאל הטמון באדם, ולצפות לעתיד, כיצד ינצל האדם את תכונותיו בעתיד לעניינים חיוביים. כתוצאה מכך ישתנה יחסנו אל האדם. והיחס החיובי אליו יסייע לחשוף את כוחותיו ולהפנותם לכיוון חיובי.

1. יסוד החינוך של אחרים ושל עצמי הוא **חינוך נפשי- חווייתי** שחודר לעומק האישיות ולא רק חינוך שכלי. רק באמצעות חינוך מסוג זה יהיה ניתן להגיע לשינוי התנהגותי. (כמובן בצירוף להסברה שכלית).
2. המלמד צריך לראות את עתידו של המתחנך ולא רק את המצב העכשווי, **לפיכך** הוא צריך להביא בחשבון הכוונת המידות השליליות לכיוון חיובי, וניצול הפוטנציאל הקיים מתוך מבט לעתיד כנ"ל (מידת העקשנות). יש להדגיש באוזני התלמידים כי משמעות המאמר איננה רק למחנכים, שלכאורה מנותק מהתלמידים, אלא המאמר נוגע להם עצמם הן במצבם הנוכחי כמדריכים בתנועת הנוער והן ביחס להסתכלות העצמית שלהם.
3. בהקשר לדוגמת "זרע האתרוג המר והבוסרי" מומלץ לשלב בהקשר זה סיפורים על שובבות ילדות אצל אנשים שהפכו למנהיגים (כולל התלמידים עצמם).

**הראי"ה קוק עקבי הצאן, מתוך מאמר הדור**

שתי דרכים בעניין התמודדותו של האדם עם מידותיו. הדרך האחת "דרך הכובש" שעיקרה מלחמת היצר וכיבושו והשנייה "דרך הישר" המתבטאת בהכוונת הפוטנציאל השלילי אל הטוב והישר.

הרב קוק נותן הדרכה לאדם לבחור בדרך הטוב,המבוססת על השכל ועל הנטייה הטבעית לעשות טוב. בדרך זו, האדם איננו צריך להלחם על כל צעד, אלא הוא מאיר את כוחות נפשו ביסודות חיוביים ומנווט גם את הכוחות השליליים לעשיית דברים מועילים.

**לדיון...**

* **יש לכן דוגמא ל"דרך הכובש"?**
* **דוגמא ל"דרך הישר"?**
* **איזה דרך עדיפה? האם יש יתרונות וחסרונות לשני הדרכים?**

**מה הקשר בין עולם האמונה ובין מידות האדם?**

**לדיון...** **האם יתכן מצב שבו יפעל האדם באופן לא מוסרי בשם יראת שמים?** ( שליסל החרדי שרצח את הבחורה הלסבית במצעד, הלשנות על צדוקים על פרושים לשלטון הרומאי בימי בית שני, לבקר חברה שלא עשתה מצווה כלשהיא ע"י העלבתה בפומבי)

**האם אדם המגדיר עצמו כמאמין, ומקיים לכאורה מצוות, אך לא מקפיד על בין אדם לחברו, ייחשב כאדם בעל אמונה שלימה? האם קיים קשר בין העבודה על המידות לבין שלימות האמונה?**

**הרב חרל"פ, מי מרום** (1882- 1951 תלמיד מובהק של הרב קוק, רבה של שכונת "שערי חסד" בירושלים.)

הרב חרל"פ מדגיש את הקשר ההדוק בין שלימות האמונה לשלימות המידות. אדם שמידותיו פגומות, לא יוכל להגיע לאמונה שלימה. הרב חרל"פ מתבסס על הרמב"ם, שסבור כי נפש האדם אחת היא. כלומר כל כוחות הנפש נמצאים במסגרת אחת. לפיכך, פגם אחד מכוחות אלו משפיע על הכוחות האחרים ועל הנפש בכלל. האמונה בה', מוטבעת בעומק נפש האדם, ומידות פגומות משפיעות על איכות האמונה ועומקה.

* לא ניתן לשנות את טבע האדם אבל ניתן לשנות את יעודי הנפש ולהפכה ל"נפש אלוקית".
* האמונה היא מרכז החיים לכן צריך לחזק את מרכיביה ומקורות השפעתה.
* אדם בעל מידות פגומות זו עדות לאמונה פגומה ולא שלימה.
* לא ניתן לנתק בין אישיות האדם ויחסו אל חבריו לבין יחסו אל הבורא. התביעה מהמאמין היא שאישיותו ואמונתו יקרינו על התנהגותו ומידותיו.
* האמונה בבורא עולם מוטבעת בעומק נפש האדם ומידות פגומות משפיעות על איכות האמונה ועומקה.

**הרב קוק, אורות הקודש**

* יראת שמים היא כלי שעלינו למלאו בתוכן חיובי. יראת שמים איננה עומדת בפני עצמה. לכן אדם ירא שמים צריך למלא כלי זה במידות טובות בתורה ומצוות.
* יראת שמים אמיתית מבוססת על מחשבה ואיננה מפחדת מחשיבה.
* אין סתירה בין המוסר האנושי לבין המוסר האלוקי. יראת שמים מפתחת את המוסר הטבעי.

**סיכום ביניים:**

פתחנו את הדיון בשאלה מהו ההבדל בין בני אדם לבין בע"ח. ראינו כי ההבדל העיקרי הוא באיכות הפעולות ובמשמעותן המוסרית. מבחינה חיצונית קיים דמיון בין פעולות האדם לבין פעולות בע"ח (אכילה, רבייה, שינה, נשימה...) אבל באופן מהותי יש הבדל רב. האדם נברא עם נשמה אלוקית לפיכך, פעולותיו היום-יומיות מושפעות מעובדה זו. אדם המאמין בלב שלם בבורא עולם, צריך לשאוף לשלמות גם בהתנהגותו המוסרית. התנהגות מוסרית פגומה מערערת את שלמות האמונה.

ןלסיכום נלמד את המקור של הנצי"ב מוולוז'ין

**הרב נפתלי צבי יהודה ברלין –הנצי"ב מוולוז'ין**

קיימת חשיבות למידות הטובות כבסיס ליראת שמים. הנצי"ב אומר כי ספר בראשית נקרא ספר הישר ואבותינו מוגדרים דווקא ישרים ולא חסידים או צדיקים, כדי להדגיש את חשיבות הישרות כמרכיב ביראת שמים.

**"חשדו את מי שראו נוהג שלא כדעתם שהוא צדוקי ואפיקורס ובאו על-ידי זה לשפיכות דמים" מתוך דברי הנצי"ב. האם אנו יודעים לכבד דעות שונות מעמדתנו? מהו יחסנו לגוונים שונים שרואים היום בעבודת ה'?**

**"הקב"ה איננו סובל צדיקים כאלו... אף על גב שהוא לשם שמים" (הנצי"ב) – מה הכוונה?**

\